ak:Fresh | Fresh Namibie | Aandkerk - EFESIËRS 4:1-16
VANDAG GESELS ONS OOR DIE EENHEID VAN DIE KERK...
LEES EFESIËRS 4:1-16 SAAM.
Ons tema vir vandag vind ons in vers 12: "om die gelowiges toe te rus vir hulle diens en vir die opbou van die liggaam van Christus."
1. - "Laat julle lewenswandel in ooreenstemming wees met die roeping wat julle van God ontvang het."
ROEPING: "Jy het 'n roeping ontvang…" - Dalk het jy dit al baie gehoor, en miskien is dit jou eerste keer wat jy dit hoor… Jy leef dalk al jou roeping uit, of jy is nog onseker oor wat jou roeping is. Daar is ook baie keer wat ons nie voel ons het 'n roeping nie, of ons voel ons is nie geroep nie… die punt is, ons as gelowiges, kinders van God, ons het elkeen 'n roeping ontvang.
OPTREE: Wat Paulus ook hier sê is dat ons lewenswandel; hoe ons optree en hoe ons situasies hanteer en hoe ons mekaar hanteer – in ooreenstemming moet wees met ons roeping wat ons van God ontvang het.
Die probleem is, dat ons moeilik hierdie eienskappe aanneem as ons eie, omdat ons nie noodwendig dink of besef ons 'n roeping het nie…
- "2Wees altyd beskeie, vriendelik en geduldig, en verdra mekaar in liefde."
Is ons altyd beskeie/ordentlik? – Of is dit vir ons maklik om deel te raak van vieslike gesprekke en vieslike optredings?
Is ons altyd vriendelik en geduldig? – is ons lelik met mense en soms ongeskuk en gooi ons vining ons toys uit die kot uit as dinge nie volgens ons wil gaan nie,
Verdra ons mekaar in liefde? - en raak ons maklik ongeskik en geiriteerd met dié wat om ons is?
2. - "7Aan elkeen van ons is 'n genadegawe gegee volgens die mate waarin Christus die gawes uitgedeel het." "11En dít is die "gawes" wat Hy "gegee het": apostels, profete, evangeliste, en herders en leraars. 12Sy doel daarmee was om die gelowiges toe te rus vir hulle diens en vir die opbou van die liggaam van Christus." (11-12).
God roep ons elkeen, en Hy gee 'n gawe vir ons elkeen; apostels, profete, evangeliste, herders en leraars.
Apostels: Hulle gesag berus op die feit dat hulle die ooggetuies van Jesus se lewe en werke op aarde was en dat hulle deur Hom as leiers van Sy Kerk aangestel is.
Wat dit betref, het apostelskap 'n onherhaalbare element geword. Maar die werk wat die apostels moes verrig, is wel oordraagbaar. Ander volgelinge kon ook doop of die Nagmaal bedien.
Profete: die rol van ń profeet is om namens God met mense te praat. Ons sien dit baie in die Ou Testament, en vandag nog is daar mense wat deur die Heilige Gees of deur die Woord van God gelei word om mense aan te spreek. Maar ons moet ook versigtig wees: 1 Tess 5:19-22) 19Moenie die werking van die Heilige Gees teenstaan nie. 20Moenie profesieë geringskat nie, 21maar toets dit alles, behou wat goed is, 22en bly weg van alles wat sleg is.
Evangeliste: 'N Evangelis is 'n persoon wat poog om te evangeliseer - dit is om die goeie nuus aan ander mense te kondig. Die "goeie nuus" vir Christene is die Evangelie van Jesus Christus. In die Nuwe Testament word die apostels as evangeliste beskou, asook diegene in die breër gemeenskap van vroeë Christene wat uitgaan om "dissipels van alle nasies te maak."
Herders: Die herder is 'n vegter – vasberade en sterk. Enigeen wat sy kudde skade wil aandoen, sal dit ontgeld.
Die Christelike herder moet op sy hoede wees – hy moet die vyande van die kudde wegdryf. Maar terselfdertyd moet hy sy eie kudde lei en voorsien in hulle behoeftes. In ons huidige beeld van die herder is daar geen sprake van gesag, mag, leierskap, konflik en teenstand nie. Die beeld van die Christelike herder wat God se staf as wapen teen die vyande van God se kudde gebruik, is vir baie Christene aanstootlik.
Christelike herders moet God se kudde liefhê en versorg, maar hulle moenie bang wees vir konflik nie – hulle moet daarvoor voorberei word.
Leraar: Die roeping om die Woord van God te verkondig.
Dink bietjie oor hierdie roepings. Ervaar jy dat jy een van hierdie roepings het? Hoe en waar sou jy dit kon toepas en uit leef?
"12Sy doel daarmee was om die gelowiges toe te rus vir hulle diens en vir die opbou van die liggaam van Christus."
DIENS:Ons elkeen staan in die Here se diens. Dit is nie net die leiers in die gemeente wat in die Here se diens staan nie. Elke lidmaat het werk, want elke lidmaat is 'n dissipel van ons Here Jesus Christus. En die Here het vir sy dissipels gesê:
Die Here gee gawes om my en jou toe te rus om 'n ware dissipel van die Here te wees.
LIGGAAM VAN CHRISTUS:Die lidmate wat toegerus word, begin in die geloof lewe. Hulle geloof is dan nie net meer 'n praatgeloof nie. Dit word 'n doengeloof.
Die probleem is dat die kerk oor jare in 'n passiewe soort Christendom ontaard het. Dit kan met 'n passasierskip vergelyk word. Die predikante is die kaptein. Hulle moet die passasiers bedien en gelukkig hou. Die passasiers vaar net rustig saam en lê op dekstoele met drankies in die hand. Hulle word met etes bedien en hulle kajuite word versorg. Daar is ook genoeg vermaak op die skip.
Die kerk behoort egter veel eerder met 'n oorlogskip vergelyk te word. Daar is ook 'n kaptein, offisiere en bemanning. Op die oorlogskip is elke persoon egter besig met sy besondere taak om die skip 'n oorlogmasjien te maak. Niemand is ledig of word net bedien nie. In die kerk is elke lidmaat 'n soldaat in aktiewe diens (Vgl. Ef 6 –Trek die volle wapenrusting aan)
3. - "13So sal ons uiteindelik almal kom tot die werklike eenheid in ons geloof en in ons kennis van die Seun van God. Dan sal ons, sy kerk, soos 'n volgroeide mens wees, so volmaak en volwasse soos Christus." (13)
Hulle beleef ons liefde en toewyding. Hulle sien ons entoesiasme en oorgawe in diens van ons Koning En dan, kry hulle lus om ook soos ons te wees.
So, om die gelowiges toe te rus vir hulle diens en vir die opbou van die liggaam van Christus, is om te aanvaar dat God my en jou liefhet, dat Hy ons gered het en dat ons nie hierdie goeie nuus net vir onsself mag hou nie. Die genade wat God aan ons bewys het is iets wat elke persoon verdien, nie omdat hulle goed is nie, maar omdat God goed is.
So my en jou roeping is om dissipels van alle nasies te gaan maak. Met die gawes wat God aan ons gegee het kan ons, waarokal ons is, dit aan mense bekend maak. Hulle hoef nie noodwendig na ons kerk toe te kom nie, hulle moet net deel word van die liggaam van Christus. Hulle moet aan Hom behoort.
Sien ons dat ons as gelowiges 'n roeping van God ontvang het, dat ons in eenheid met God en met mekaar moet leef, Dat Hy vir ons gawes gegee het sodat ons kan groei in ons geloof en kan groei as die liggaam van Christus.